ไฟแนนซ์ทูเดย์
โดย...ใจฮิน
27 ต.ค. 2559

โดย...ใจฮิน
จักรกฤศฏิ์ พาราพันธกุล อธิบดีกรมธนารักษ์ ต้องลงไปดูแลความเรียบร้อย การจัดจำหน่ายเหรียญกษาปณ์ที่ระลึกรัชกาลที่ 9 ชุดมงคล 5 เหรียญ ราคา 100 บาท เพราะมีประชาชนให้ความสนใจอย่างมากทำให้เกิดความวุ่นวายค่อนข้างมาก ณ จุดแลกจ่ายเหรียญกรมธนารักษ์ กระทรวงการคลัง ทำให้อธิบดีต้องลงไปช่วยแก้ปัญหาด้วยตัวเอง
ด้าน กฤษฎา จีนะวิจารณะ ผู้อํานวยการสํานักงานเศรษฐกิจการคลัง (สศค.) มั่นใจมากว่าการปรับประมาณการเศรษฐกิจล่าสุดของปีนี้ในอีกไม่กี่วัน จะขยายตัวไม่น้อยกว่าที่ประมาณการไว้เดิม 3.3% เพราะรัฐบาลมีการเติมมาตรการโค้งท้ายเข้ามาเสริมด้วยการเติมเงินกองทุนหมู่บ้านอีกหมู่บ้านละ 2.5 แสนบาท ทำให้มีเม็ดเงินเข้าสู่ระบบเศรษฐกิจในช่วงท้ายปีอีก 1.8 หมื่นล้านบาท ช่วยกระตุ้นกำลังซื้อได้ไม่น้อย
28 ต.ค.นี้ สํานักงานเศรษฐกิจการคลัง (สศค.) จะหารือกันทบทวนตัวเลขจีดีพีปีนี้ว่าจะขยับดีขึ้นหรือคงอยู่ที่เดิม
น่าเห็นใจรัฐบาลที่ประเทศอยู่ในความโศกเศร้า แต่ก็ยังมีนักการเมืองทำตัวไร้สาระออกมาปล่อยข่าวว่าเศรษฐกิจท้ายปีจะทรุดหนัก โดยไม่ใช้ข้อเท็จจริงในการวิเคราะห์ พูดแบบไม่รับผิดชอบ ไม่รู้จักกาลเทศะ ไม่เกิดประโยชน์ใดๆ กับประเทศชาติ